L 63/6
RO
Jurnalul Oficial al Uniunii Europene
28.2.2023
(24)
Toate măsurile din planurile de redresare și reziliență ar trebui să fie întreprinse în conformitate cu acquis-ul Uniunii și cu dreptul național aplicabile în domeniul mediului, în special în ceea ce privește evaluarea impactului asupra mediului și protecția naturii.
Pentru măsurile care beneficiază de derogarea de la principiul de „a nu prejudicia în mod semnificativ”, statele membre ar trebui să depună eforturi satisfăcătoare pentru a limita prejudiciul potențial adus obiectivelor de mediu în sensul articolului 17 din Regulamentul (UE) 2020/852, acolo unde este posibil, și pentru a atenua prejudiciul prin intermediul altor măsuri, inclusiv măsuri incluse în capitolele privind REPowerEU.
(25)
Capitolele privind REPowerEU ar trebui să fie în concordanță cu planurile naționale privind energia și clima ale statelor membre și cu obiectivele climatice ale Uniunii prevăzute în Regulamentul (UE) 2021/1119.
(26)
Reflectând Pactul verde european ca strategia de creștere durabilă a Europei și importanța combaterii schimbărilor climatice în conformitate cu angajamentele Uniunii de a pune în aplicare Acordul de la Paris și obiectivele de dezvoltare durabilă ale Organizației Națiunilor Unite, mecanismul este destinat să contribuie la integrarea acțiunilor climatice și a durabilității mediului și la atingerea unei ținte globale de 30 % din cheltuielile de la bugetul Uniunii pentru sprijinirea obiectivelor climatice.
În acest scop, măsurile sprijinite de mecanism și incluse în planurile de redresare și reziliență ale statelor membre ar trebui să contribuie la tranziția verde, inclusiv la biodiversitate, sau la abordarea provocărilor generate de această tranziție și să corespundă unui cuantum reprezentând cel puțin 37 % din alocarea totală a planului de redresare și reziliență și unui cuantum reprezentând cel puțin 37 % din costurile totale estimate ale măsurilor din capitolul privind REPowerEU pe baza metodologiei pentru urmărirea cheltuielilor legate de climă, astfel cum este prevăzută în anexa VI la Regulamentul (UE) 2021/241.
Metodologia respectivă ar trebui utilizată în consecință pentru măsurile care nu pot fi atribuite direct unui domeniu de intervenție inclus în anexa respectivă.
În cazul în care statul membru în cauză și Comisia sunt de acord, ar trebui să fie posibil să se majoreze coeficienții pentru sprijinul acordat obiectivelor climatice la 40 % sau 100 % pentru investițiile individuale, astfel cum se explică în planul de redresare și reziliență, spre a ține seama de măsurile de reformă conexe care le sporesc în mod credibil impactul asupra obiectivelor climatice.
În acest scop, ar trebui să fie posibil să se majoreze coeficienții pentru sprijinul destinat obiectivelor climatice până la un cuantum total de 3 % din alocarea planului de redresare și reziliență pentru investiții individuale.
Mecanismul ar trebui să sprijine activități care respectă pe deplin standardele și prioritățile Uniunii privind clima și mediul și principiul de „a nu prejudicia în mod semnificativ”.
(27)
Statele membre ar trebui, după caz, să includă în capitolele privind REPowerEU măsuri care au o dimensiune sau un efect transfrontalier sau multinațional, astfel cum au fost identificate în cea mai recentă evaluare a nevoilor efectuată de către Comisie, contribuind, printre altele, la generarea de valoare adăugată europeană.
De asemenea, ar trebui să se țină seama de faptul că măsurile luate într-un stat membru ar putea avea efecte de propagare asupra altor state membre.
Comisia ar trebui să faciliteze cooperarea dintre statele membre într-o etapă cât mai timpurie în vederea dezvoltării de măsuri cu o dimensiune sau un efect transfrontalier sau multinațional care să fie incluse în capitolele privind REPowerEU.
Statele membre ar trebui să depună eforturi pentru a se asigura că respectivele măsuri corespund unui cuantum reprezentând cel puțin 30 % din costurile estimate ale măsurilor din capitolul privind REPowerEU.
Pe lângă măsurile care au o dimensiune sau un efect transfrontalier sau multinațional, măsurile la nivel național care contribuie la asigurarea aprovizionării cu energie în Uniune în ansamblul său, în conformitate cu obiectivele REPowerEU, în special în ceea ce privește remedierea blocajelor existente în legătură cu transportul, distribuția și stocarea energiei, astfel cum au fost identificate în cea mai recentă evaluare a nevoilor efectuată de către Comisie, și care sporesc astfel potențialul fluxurilor transfrontaliere între statele membre, ar trebui să fie considerate ca având o dimensiune sau un efect transfrontalier sau multinațional.
Măsurile de reducere a dependenței de combustibilii fosili și a cererii de energie ar trebui, de asemenea, considerate ca având un efect transfrontalier pozitiv, deoarece eliberează în mod suplimentar capacități sau oportunități de aprovizionare pentru alte state membre.
(28)
Ar trebui adăugat un criteriu de evaluare corespunzător care să servească drept bază pentru evaluarea de către Comisie a dimensiunii sau a efectului transfrontalier sau multinațional al reformelor și al investițiilor din capitolele privind REPowerEU.